Lyfjaeftirlitið í Japan hefur heimilað notkun bóluefnis við kórónuveirunni. Stefnt er að því að byrja að bólusetja heilbrigðisstarfsfólk á miðvikudag. Samdráttur varð í efnahagslífi Japana í fyrra vegna faraldursins.
Vonast er til að fyrsta sendingin frá Pfizer BioNtech dugi til að bólusetja tíu til tuttugu þúsund manns. Von er á annarri sendingu í apríl sem einnig verður notuð fyrir starfsfólk í heilbrigðisgeiranum og eldri borgara. Stjórnvöld í Japan hafa enn ekki lagt fram neina áætlun um hvernig bólusetningu 126 milljóna landsmanna verður háttað.
Tíðindin um að bólusetning væri að hefjast höfðu góð áhrif á fjármálamarkaðinn í Japan. Nikkei hlutabréfavísitalan hækkaði í dag um tæplega tvö prósent og fór yfir þrjátíu þúsund stig í fyrsta sinn síðan árið 1990. AFP fréttastofan hefur eftir sérfræðingi IwaiCosmo fjárfestingafyrirtækisins að vonast sé til að efnahagurinn glæðist þegar byrjað verður að bólusetja fólk af krafti. Efnahagssamdrátturinn í fyrra var 4,8 prósent þrátt fyrir hagvöxt á síðari hluta ársins. Útlit er fyrir samdrátt á fyrstu mánuðum þessa árs.